山茶花
作者：徐月溪
朝代：宋

paragraphs: 山茶又晚出，舊不聞圖經。
花深嫌少態，曾入蘇公評。
邇來亦變怪，紛然著名稱。
黄香開最早，與菊爲輩朋。
紛紅更妖艷，玉環带春酲。
偉哉紅百葉，花重枝不勝。
猶愛並山茶，開花一尺盈。
日丹又其亞，不減紅带鞓。
吐絲心抽鬚，鋸齒葉剪稜。
白茶亦數品，玉磬尤精明。
桃葉何從來，派別疑武陵。
愈出愈奇怪，一見一欲驚。